มาใช้ Voucher จากที่แลกไว้ เห็นว่าร้านนี้ทานยากซะเหลือเกิน กับร้านก๋วยเตี๋ยวต้มยำ น้ำข้นแซ่บๆ ความจริงร้านก๋วยเตี๋ยวแบบนี้ไม่ได้ใหม่นะ ออกจะเปิดกันให้ทั่ว อย่างเชียงใหม่ก็มีร้านดังอยู่แล้ว ส่วนตัวผมไม่ค่อยอะไรกับก๋วยเตี๋ยวต้มยำประเภทนี้เท่าไหร่ ร้านนี้ตั้งอยู่ใกล้วงเวียนสันติธรรม หากมาจากทางคูเมือง สมมติว่ามาจากเซนทรัลกาดสวนแก้ว ตรงมาเข้าคูเมืองให้เลี้ยวซ้ายครับ มาประมาณ 300 เมตร ก่อนขึ้นสะพานเล็กๆ ให้เลี้ยวซ้ายอีกทีเพื่อมุ่งหน้าเข้าวงเวียนสันติธรรม จะพบกับร้านอยู่ทางซ้ายมือเลยครับ เปิดบริการตั้งแต่เวลา 11.00 น. - 23.00 น. เบอร์โทรศัพท์ร้าน 091-8534943

     เมนูทางร้านจะเป็นแนวก๋วยเตี๋ยวต้มยำ และก๋วยเตี๋ยวต้มยำน้ำข้นครับ โดยจะชูในเรื่องของไข่ยางมะตอย เอ้ย!! ยางมะตูม เมนูที่ทานวันนี้คือ มาม่าลาวา (60 บาท) และก๋วยเตี๋ยวต้มยำไข่หวาน (50 บาท) ขอสรุปเป็นข้อๆ เลยแล้วกันครับ ที่บ่นในวันนี้อยากให้ปรับปรุงเพื่อให้ดีขึ้นนะครับ (เป็นห่วง)

ข้อติ

1) พนักงานดูไม่เป็นมืออาชีพ ตั้งแต่ผมเดินเข้าร้าน มีคนนั่งอยู่ 2 โต๊ะ ผมนี่ไม่รู้เลยว่าใครเป็นพนักงานร้าน ใครเป็นลูกค้า ขายของอะลูกค้าเดินเข้าร้านควรจะยิ้มแย้ม ทักทาย หรือให้ความสนใจลูกค้าซักหน่อยนึง ตอนเก็บเงินก็เช่นกัน น้องเค้าดูหน้าตามึนๆ งงๆ ผมนี่มองหน้าเลยเป็นอะไรมากหรือเปล่า ดูไม่กระฉับกระเฉง ดีนะตอนท้ายพูดกับผมหน่อย

2) ค่อนข้างร้ายแรง คือน้ำก๋วยเตี๋ยวไม่ร้อน ทานก๋วยเตี๋ยวที่น้ำไม่ร้อนถึงที่ก็จบล่ะครับ

3) ทางร้านปรุงต้มยำแบบชามต่อชาม ซึ่งนิสัยคนไทยแล้วชอบอะไรที่เปรี้ยว แซ่บมาเลย แต่ทางร้านจะปรุงรสกลางๆ เพื่อให้ลูกค้านำไปปรุงต่อ แนะนำให้ปรุงให้แซ่บมากกว่านี้หน่อย และ "ไม่ต้องตัดหวาน"

4) "เรื่องไข่ๆ" ขึ้นชื่อร้าน แต่ทำไม่ได้โดดเด่น ไข่ออกแนวไข่เก่าต้มทิ้งไว้ด้วยซ้ำ ฟองเล็ก ไม่เป็นยางมะตูม เกือบจะสุกอยู่แล้ว

5) หน้าตาที่เสริฟไม่เหมือนกับในรูป ชามหลังสั่งมาม่าลาวา ผมยังไม่เห็นว่าจะมีอะไรที่เป็นลาวา มันคือมาม่าต้มยำใส่กุ้งนี่เอง ในรูปมีตอกไข่ดิบใส่ด้วยแต่ในชามไม่มี

6) "ราคา" เริ่มต้นที่ 50 บาทนะ ถือว่าค่อนข้างสูง เราไม่ใช่ร้านที่มีชื่อมาแต่ก่อน และคู่แข่งในตลาดค่อนข้างเยอะ ถ้าปรับลดได้ก็อาจจะช่วยดึงลูกค้าได้ ยิ่งแถวนั้นนักศึกษาเยอะ เค้าคงไม่ค่อยโอเท่าไหร่กับก๋วยเตี๋ยวชามละ 50 บาท ที่บอกว่าสูงอย่างเช่น ก๋วยเตี๋ยวต้มยำไข่หวาน ของผมเครื่องไม่ได้มีอะไรเลย ไข่ 1 ฟอง ลูกชิ้น 2 ลูก หมูสับ และหมูหมักแค่นั้น

ข้อชม

1) มีผักและน้ำบริการฟรี

รีวิวนี้ค่อนข้างเกรงใจครับ เพราะเอา voucher ของทางวงในมาใช้ด้วย แต่ก็อยากให้มันดีกว่านี้จริงๆ เชื่อว่าน้องๆ ที่ร้านทำได้ ปรับได้ครับในบางส่วน อย่างน้อยก็เรื่องการใส่ใจลูกค้า และรายละเอียดเล็กๆ น้อยๆ ที่สำคัญครับ

     ปล.เป็นเพียงการแสดงความคิดเห็นส่วนบุคคลจากการทานในวันนี้และอ้างอิงกับร้านลักษณะเดียวกัน ถูกปากผม อาจจะไม่ถูกปากคุณ ชิมเอง จ่ายเอง บ่นเองจ้า (1,256)